
SUĠĠERIMENTI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
[bookmark: restart]1.	Jilqa’ l-fatt li l-Qorti tal-Awdituri (il-“Qorti”) iddikjarat li l-kontijiet annwali tal-Aġenzija tal-Unjoni Ewropea għat-Taħriġ fl-Infurzar tal-Liġi (CEPOL) għas-sena finanzjarja 2022 huma affidabbli, legali u regolari fl-aspetti materjali kollha; jiddispjaċih li ammont totali ta’ EUR 4,2 miljun kien infiq mhux konformi li qabeż il-livell limitu ta’ materjalità stabbilit għall-awditu, u għalhekk dan wassal lill-Qorti biex tagħti opinjoni kwalifikata dwar il-legalità u r-regolarità tal-pagamenti;
2.	Jilqa’ l-fatt li ttieħdu azzjonijiet korrettivi xierqa biex jiġu indirizzati ħafna mill-osservazzjonijiet formulati mill-Qorti għas-snin preċedenti; jinnota bi tħassib li mill-2020, il-Qorti qajmet osservazzjonijiet relatati mal-akkwist dwar dgħufijiet u irregolaritajiet kull sena; jinnota wkoll li fl-2021 u fl-2022, dawn l-osservazzjonijiet affettwaw il-pagamenti; jiddispjaċih li waħda mill-osservazzjonijiet relatata mal-proċeduri ta’ akkwist mis-snin preċedenti għadha ma ġietx indirizzata;
3.	Jissottolinja li s-CEPOL tilħaq direttament biss frazzjoni żgħira tal-popolazzjoni fil-mira tagħha permezz tal-attivitajiet ta’ taħriġ tagħha minħabba d-daqs relattivament żgħir u l-baġit annwali tagħha; iħeġġeġ lill-Kummissjoni twettaq studju ta’ evalwazzjoni tal-fattibbiltà tal-fużjoni tas-CEPOL ma’ aġenziji oħra li jinsabu fl-istess ambitu ta’ kompetenza;
4.	Jinnota li l-bażi tal-opinjoni kwalifikata tal-Qorti dwar il-legalità u r-regolarità tal-pagamenti li fuqhom huma bbażati l-kontijiet kienu t-talbiet għal servizzi u l-pagamenti assoċjati kollha li saru fl-ambitu ta’ żewġ kuntratti qafas; ifakkar fir-rispons tas-CEPOL li minkejja d-dgħufija fil-formalizzazzjoni tal-impenn legali, is-servizzi ġew ordnati f’konformità mal-ħtiġijiet u l-kontrolli tas-CEPOL u li ma ġġarrab l-ebda telf; jinnota wkoll l-osservazzjoni tal-Qorti dwar id-dgħufija fl-implimentazzjoni ta’ kuntratt qafas għas-servizzi editorjali edukattivi fl-2022 u l-konklużjoni li l-pagamenti kollha eżegwiti fl-ambitu dan il-kuntratt qafas, li fl-2022 ammontaw għal EUR 152 655, huma irregolari; jiddispjaċih li, is-sejbiet tal-Qorti żvelaw li l-ammont ta’ xogħol imħallas ma kienx jikkorrispondi għall-ammont effettivament imwettaq u li kien hemm nuqqas ta’ evidenza essenzjali ta’ awditu li tiġġustifika l-ammonti mħallsa; jinnota li s-CEPOL introduċiet miżuri korrettivi fir-rigward tal-irregolaritajiet misjuba;
5.	Jilqa’ l-fatt li fl-2022, is-CEPOL wettqet 418-il attività ta’ taħriġ, li fihom ipparteċipaw 43 838 uffiċjal tal-infurzar tal-liġi, u implimentat b’suċċess 296 skambju; japprezza wkoll id-Dokument ta’ Strateġija mill-Grupp ta’ Esperti dwar id-Drittijiet Fundamentali intiż biex jinkludi l-aspetti fundamentali fl-attivitajiet kollha ta’ taħriġ; jinnota b’sodisfazzjon li fl-2022 ġie organizzat taħriġ ad hoc dwar il-protezzjoni tal-ġurnalisti investigattivi; jilqa’ l-azzjonijiet speċifiċi ta’ taħriġ dwar suġġetti ta’ reati ta’ mibegħda, sabiex jinxtered għarfien dwar soluzzjonijiet effettivi ta’ appoġġ għall-vittmi;
6.	Ifakkar li t-taħriġ fl-infurzar tal-liġi fil-livell tal-UE jeħtieġ li jirrifletti l-prijoritajiet tal-UE f’konformità mal-ħtiġijiet ta’ taħriġ tal-Istati Membri u jappoġġja r-rispons tal-UE għall-kriminalità serja u organizzata u theddid ieħor għas-sigurtà interna, u jfakkar ukoll li l-protezzjoni tad-drittijiet fundamentali għandha tkun pilastru ċentrali fl-attivitajiet ta’ formazzjoni tas-CEPOL; jieħu nota tal-attivitajiet ta’ taħriġ fil-qasam tal-ġlieda kontra t-terroriżmu, inkluż dwar il-finanzjament tat-terroriżmu, it-terroriżmu u l-armi tan-nar, il-ġellieda terroristi barranin u tal-attivitajiet diretti kontra l-estremiżmu u r-radikalizzazzjoni; jappella għal aktar taħriġ dwar iċ-ċiberkriminalità, il-forensika ċibernetika, l-intelliġenza artifiċjali, il-protezzjoni tad-data, id-drittijiet fundamentali u l-ġlieda kontra r-razziżmu fil-livell tal-UE; jistieden lis-CEPOL tiżgura, fl-attivitajiet kollha tagħha, trasparenza sħiħa u rispett sħiħ lejn id-drittijiet fundamentali u l-liġi internazzjonali, b’mod partikolari fl-attivitajiet tagħha ma’ pajjiżi terzi; 
7.	Japprezza wkoll li s-CEPOL organizzat sensiela ta’ webinars bħala rispons għall-gwerra fl-Ukrajna u analiżi speċifika ad hoc tal-ħtiġijiet ta’ taħriġ; u li s-CEPOL appoġġjat l-uffiċċju tal-Prosekutur Ġenerali Ukren fl-iżvilupp ta’ taħriġ dwar l-Intelligence b’Sors Miftuħ, kif ukoll offriet siġġijiet addizzjonali lill-parteċipanti Ukreni fl-attivitajiet ta’ taħriġ fejn possibbli;
8.	Jieħu nota tal-kooperazzjoni b’saħħitha ma’ pajjiżi terzi, aġenziji, korpi u networks tal-UE b’mod partikolari mal-Europol, l-Eurojust, il-Frontex, l-EJTN, il-Kummissjoni Ewropea, l-EMCDDA, l-EUIPO, il-FRA, l-EASO, u ma’ organizzazzjoni internazzjonali; bħall-Interpol;

ANNESS: ENTITAJIET JEW PERSUNI
LI R-RAPPORTEUR GĦAL OPINJONI RĊIEVA KONTRIBUT MINGĦANDHOM
<FootprintIntro>Ir-rapporteur għal opinjoni jiddikjara, taħt ir-responsabbiltà esklużiva tiegħu, li ma rċieva l-ebda kontribut minn entità jew persuna li jrid jissemma f’dan l-Anness f’konformità mal-Artikolu 8 tal-Anness I tar-Regoli ta’ Proċedura.</FootprintIntro>

